**OBILJEŽAVANJE MEĐUNARODNOG DANA NESTALE DJECE**

**25. SVIBNJA 2024.**

**POKRETANJE KAMPANJE „PROVJERI. PROMISLI. PRIJAVI“**

**KAMPANJA „PROVJERI. PROMISLI. PRIJAVI“**

**KAMPANJA „PROVJERI. PROMISLI. PRIJAVI“**

**O MEĐUNARODNOM DANU NESTALE DJECE**

25. svibnja je dan kada se ljudi širom svijeta prisjećaju nestale djece, djece koja su bila žrtve zločina i za kojima se još uvijek traga odnosno koji nisu pronađeni. Isto tako, taj dan se obilježava kako bi se podigla razina javne svijesti o svima onima koji su proživjeli teška iskustva poput nestanka djeteta ali i da se pouči javnost kako je svaka informacija o nestalom, zlata vrijedna. Obitelji nestale djece imaju pravo saznati istinu o sudbini svojih najmilijih, a društvo u cjelini ima pravnu i moralnu obvezu pomoći im u njihovom traganju.

**O AMBER ALERT EUROPE**

Amber Alert Europe, Europski centar za nestalu djecu je zaklada koja nastoji poboljšati zaštitu nestale djece i spriječiti nestanak djece osnažujući ih i podižući svijest o problemu nestale djece i njegovim uzrocima.

Ona povezuje stručnjake iz 45 vladinih organizacija, posebice ministarstava unutarnjih poslova i policije, te nevladine organizacije iz 28 zemalja u misiji prema nula nestale djece u Europi.

**KAMPANJA „PROVJERI. PROMISLI. PRIJAVI“**

AMBER Alert Europe, Europski centar za nestalu djecu, u suradnji s nacionalnim institucijama i organizacijama civilnog društva europskih zemalja, a povodom obilježavanja Međunarodnog dana nestale djece, 25. svibnja, pokreće kampanju "Check Think Report" u 16 zemalja i na 14 jezika.

Kampanja će se provoditi u slijedećim zemljama: u Albaniji, Austriji, Belgiji, Bosni i Hercegovini, Hrvatskoj, Češkoj, Italiji, Litvi, Malti, Nizozemskoj, Sjevernoj Makedoniji, Poljskoj, Portugalu, Sloveniji, Španjolskoj i Ujedinjenom Kraljevstvu.

Ključni cilj kampanje je osnažiti roditelje i skrbnike znanjem i resursima koji su im potrebni te skratiti vrijeme od prijave gubitka djeteta do pronalaska i povećati šanse za siguran i brz povratak nestale djece njihovim domovima.

Kampanju predvode ministarstva unutarnjih poslova, nacionalne policije i vodeće neprofitne organizacije posvećene zaštiti djece u Europi.

**Naziv kampanje sažima njezine temeljne savjete:**

**"Provjeri"** kako bi potvrdio odsutnost djeteta

**"Promisli"** kako bi se prisjetili ključnih detalja i procijenili situaciju te

**"Prijavi"** u cilju brzog prijavka nestanka djeteta.

**GLAVNE PORUKE KAMPANJE**

**Ravnateljstvo policije i Ministarstvo unutarnjih poslova Republike Hrvatske potiče sve građane da se uključe u podizanje svijesti o sigurnosti i zaštititi djece i da podrže ovu važnu inicijativu.**

Uoči ovogodišnjeg Međunarodnog dana nestale djece, ističemo važnost podizanja svijesti o problemu nestale djece i potrebe za njihovom zaštitom.

Ovaj dan služi kao podsjetnik na potrebu pravovremenog reagiranja i suradnje cijele zajednice kako bi se djeca što prije vratila u sigurno okruženje svojih najmilijih.

Pravovremeno reagiranje i obavještavanje policije i odgovornih institucija može značajno pridonijeti smanjenju broja nestale djece.

**Nestanak je važno prijaviti odmah. Ne čekajte da prođe 24 sata.**

**Razlozi za pokretanje kampanje**

Svake godine u Europi nestane 300.000 djece. Tisuće obitelji dožive traumu nestalog djeteta. U takvim mučnim trenucima od velike je važnosti znati koje korake poduzeti. Prepoznajući tu potrebu, AMBER Alert Europe surađivao je sa stručnjacima na području nestalih osoba na razvoju kampanje “Provjeri. Promisli. Prijavi”. Putem ove inicijative, roditelji i skrbnici će dobiti ključne informacije i smjernice, osnažujući ih da brzo i učinkovito djeluju u slučaju nestanka djeteta.

**SAVJETI AMBER ALERTA TE KORACI ZA PRIJAVU NESTANKA**

**PRVI KORAK - PROVJERITE**

Za početak provjerite gdje bi sve vaše dijete moglo biti.

**MALA DJECA**

Mala djeca s ograničenom pokretljivošću i dalje mogu biti u vašem domu ili oko njega. Započnite s pretragom na mjestima koja mogu biti opasna. U vašoj kući to može biti zamrzivač, hladnjak ili perilica rublja. Izvan vaše kuće, to može biti u blizini vode, kao što su jezerca i bazeni, ili u blizini prometne ulice.

Zatim razmislite o mjestima gdje bi mala djeca mogla biti skrivena od pogleda, poput stražnje strane ormara, u šupi ili čak ispod vlastitog kreveta. Imajte na umu da se mališani ponekad negdje sakriju i onda zaspu.

**DJECA ŠKOLSKOG UZRASTA**

Za djecu školskog uzrasta, kojoj je dopušten izlazak, područje pretrage postaje veće. Nakon što ste se uvjerili da dijete nije u vašem stanu, nastavite pretragu neposrednog vanjskog područja i mjesta gdje bi dijete moglo biti u opasnosti.

To može biti u blizini vode, u prtljažniku automobila, na građevinskim područjima ili drugim mjestima gdje mogu postojati opasne situacije. Zatim provjerite s roditeljima prijatelja vašeg djeteta koji žive u tom području nalazi li se možda vaše dijete s njima.

**TINEJDŽERI**

Tinejdžeri mogu nestati iz više razloga. Iako je fizičko traženje tinejdžera svakako opcija, razmislite o provjeri djetetove sobe, društvenih mreža ili drugih oblika komunikacije radi mogućih tragova. Zatim se obratite prijateljima svog djeteta za sve informacije o tome gdje se nalazi.

**DRUGI KORAK - PROMISLITE**

Razmislite o svim razlozima zašto je vaše dijete moglo nestati i gdje bi moglo biti.

**MALA DJECA**

Ako ne možete pronaći svoje nestalo dijete unutar ili u neposrednoj blizini svoje kuće, nazovite obližnju policijsku postaju i prijavite nestanak vašeg djeteta. Policijski službenici će ubrzo stići i pomoći vam u pronalasku vašeg djeteta.

**DJECA ŠKOLSKOG UZRASTA**

Za djecu školskog uzrasta razmislite o svim razlozima zašto su nestala i gdje bi mogla biti. Razmislite o njihovim rutinama i nedavnim aktivnostima. Sjećate li se nedavnih izleta ili aktivnosti u koje je vaše dijete moglo biti uključeno? Jesu li spomenuli neka mjesta koja su željeli posjetiti ili ljude koje su željeli vidjeti? Postoje li omiljena mjesta na koja vole ići?

**TINEJDŽERI**

Za tinejdžere, razmislite o nedavnim promjenama u ponašanju ili okolnostima vašeg djeteta. Jesu li se ponašali neuobičajeno, poput nošenja drugačije odjeće, druženja s novim prijateljima ili pokazivanja znakova zlouporabe sredstava ovisnosti? Ti bi uvidi mogli pružiti vrijedne tragove u njihovom pronalasku.

Također, što znate o kontekstu u kojem su nestali? Na primjer, je li bilo svađe ili incidenta prije nestanka vašeg djeteta? Postoji li nešto što bi vaše dijete “odvuklo” od doma? Ponekad se tinejdžeri možda ne žele vratiti kući jednostavno zato što im treba malo prostora.

**TREĆI KORAK - PRIJAVITE**

Nazovite obližnju policijsku postaju i prijavite nestanak djeteta - ne morate čekati 24 sata

**KADA PRIJAVITI NESTANAK DJETETA?**

Suprotno uvriježenom mišljenju, ne morate čekati 24 sata da biste prijavili nestanak djeteta.

Neće biti osude – sigurnost vašeg djeteta je najvažnija. Policija će poduzeti potrebne radnje i pružiti podršku tijekom cijelog postupka. Također će vam ponuditi smjernice o dodatnim koracima koje možete poduzeti.

**Što očekivati?**

Kada tražite pomoć od policije, važno je biti spreman na ono što možete očekivati tijekom postupka.

Budite spremni odgovoriti na detaljna pitanja o vašem nestalom djetetu, uključujući njihov fizički opis, posljednje poznato mjesto boravka i bilo koje prepoznatljive karakteristike kao što su madeži ili ožiljci.

Policija se također može raspitati o nedavnim aktivnostima vašeg djeteta, odnosima i svim potencijalnim razlozima zašto je nestalo. Postoje li problemi u vašem domu/obitelji?

**Kako postupiti kada se vaše dijete vrati domu?**

Pronalazak vašeg nestalog djeteta golemo je olakšanje, ali ovisno o trajanju i okolnostima može izazvati i vrtlog emocija i praktičnih razmatranja, a ovo je nekoliko savjeta o tome što učiniti kada se vaše dijete pronađe.

**Obavijestite obitelj, prijatelje i policiju**

Ako se vaše dijete samo vrati, odmah obavijestite policiju. Policija će možda morati razgovarati ili se sastati s vašim djetetom kako bi bili sigurni da se vratilo sigurno I da je dobro. Obavijestite i vašu obitelj ili prijatelje da se vaše dijete vratilo kući.

**Uzmite si vremena**

Nakon povratka vašeg djeteta, važno je dati vašem djetetu prostor i vrijeme koje mu je potrebno da se vrati u svoju rutinu i analizira svoja iskustva. Vaše je dijete možda proživjelo traumatično iskustvo i ključno je biti osjetljiv na djetetove fizičke i emocionalne potrebe.

Ako im ponudite priliku da uživaju u utješnom obroku, presvuku se u čistu odjeću ili se jednostavno odmore, to im može pomoći da se ponovno osjećaju sigurnima u okruženju svog doma. Ovi jednostavni postupci brige i utjehe mogu pružiti osjećaj normalnosti i stabilnosti nakon razdoblja neizvjesnosti.

**Budite sretni zbog povratka vašeg djeteta**

Mnoga djeca strahuju od prvog susreta s roditeljima. Ostanite mirni, izrazite svoju radost i olakšanje zbog povratka vašeg djeteta, uvjeravajući ga u svoju ljubav i podršku. Neka vaše dijete zna da ćete zajedno, kao obitelj, prebroditi sve izazove koji se mogu pojaviti.

**Zatražite pomoć i podršku**

Ako vašem djetetu treba dodatna podrška postoje organizacije I institucije koje mu mogu pružiti pomoć i podršku. Važno je pružiti ruku i iskoristiti svaku podršku koja je dostupna vašem djetetu, vama i vašoj obitelji. Traženje pomoći znak je snage i pokazuje da problem shvaćate ozbiljno.

**Ne čekajte da prođu 24 sata**

Kampanja, u čijem su razvoju sudjelovali stručnjaci na području nestalih osoba, započet će istovremeno u 16 zemalja i na 14 jezika, a predvode je ministarstva unutarnjih poslova, nacionalne policije i vodeće neprofitne organizacije posvećene zaštiti djece u Europi, ističu iz Ministarstva unutarnjih poslova Republike Hrvatske (MUP RH).

Uoči ovogodišnjeg Međunarodnog dana nestale djece, koji služi kao podsjetnik na potrebu pravovremenog reagiranja i suradnje cijele zajednice kako bi se djeca što prije vratila u sigurno okruženje svojih najmilijih, MUP potiče sve građane da se uključe u podizanje svijesti o sigurnosti djece i podrže ovu važnu inicijativu.

"Pravovremeno reagiranje i obavještavanje policije i odgovornih institucija može značajno pridonijeti smanjenju broja nestale djece. Nestanak je važno prijaviti odmah. Ne čekajte da prođe 24 sata", ističu iz policije.

**DODATNI STRUČNI MATERIJAL O OVOJ PROBLEMATICI U HRVATSKOJ**

**Tko su nestale osobe u Republici Hrvatskoj?**

Nestala osoba je ona osoba čiji se nestanak prijavi policiji. Svaka osoba može prijaviti nečiji nestanak ukoliko postoji oprav23dana opasnost da se toj osobi nešto dogodilo ili ukoliko postoji zabrinutost za život i zdravlje te osobe. Nestala osoba je osoba koja se udaljila iz svog uobičajenog okruženja (mjesta prebivališta ili boravišta) protivno svojoj volji ili u skladu sa svojom voljom, kada s obzirom na njene uobičajene životne navike, ponašanje, socijalne kontakte, profesionalne aktivnosti to nije uobičajeno.

**Da bi se prijavio nestanak osobe, ne treba se čekati da prođe 24 sata od njezina nestanka. Najbolje je da se nestanak policiji prijavi što prije, odnosno čim se posumnja u nečiji nestanak. „Svježi“ trag lakše se slijedi.**

U svom radu, policija se najučestalije susreće sa slijedećim kategorijama nestanaka: bijeg ili udaljenje iz odgojne ustanove (npr. dom za odgoj djece), bijeg ili udaljenje iz zdravstvene ustanove (npr. psihijatrijske ustanove), odlazak od doma s ciljem počinjenja samoubojstva, odlazak od doma zbog psihičkih oboljenja, nesreće kod planinarenja, ronjenja, ribarenja, speleoloških pothvata, bijeg ili udaljenje iz obiteljskog okruženja, nestanak osobe kao posljedica kaznenog djela.

**Nestanak djece i maloljetnika**

Pod pojmom nestalo dijete podrazumijeva se osoba do navršenih 14 godina života koja se udaljila iz svog uobičajenog okruženja (mjesta prebivališta ili boravišta) svojom voljom ili protivno svojoj volji. Prema dosadašnjem iskustvu policije gotova sva djeca čiji nestanak se prijavi u kratkom vremenu se vrate ili ih policija pronađe.

 **Kad su u pitanju djeca i maloljetne osobe, razlozi nestanka su različiti. Razlikujemo udaljenja iz obiteljskog doma i bjegove iz odgojnih ustanova.**

**Bjegovi i udaljenja najčešće traju od 24 sata do nekoliko dana.**

**Ukoliko se maloljetna osoba udalji iz** **obiteljskog doma najčešći razlozi su:**

* avanturizam, skitnja i prosjačenje,
* problemi u obitelji - neposlušnost roditeljima,
* mladenački bunt,
* neuspjeh u školi,
* zaljubljivanje i odlazak k dečku,
* nesretne ljubavi,
* bolest.

**Ukoliko maloljetna osoba pobjegne iz odgojne ustanove najčešći razlozi su:**

* problemi adaptacije u odgojnoj ustanovi,
* izbjegavanje izrečene odgojne mjere,
* bijeg iz ustanove radi činjenja kaznenih djela,
* ne vraćanje s dopusta u ustanovu,
* poremećaji u ponašanju,
* nepoštivanje autoriteta,
* utjecaj vršnjačke grupe.

**Stanje i kretanje udaljenja djece i maloljetnika iz obiteljskog doma u RH**

Tijekom 2023. evidentirano je ukupno **368** udaljenja maloljetnih osoba iz obiteljskog doma i to 73 djece i 295 maloljetnika, što je povećanje za 9,2 % u odnosu na 2022. godinu kada je zabilježeno 337 udaljenja ( djece - 54 i maloljetnika - 283). Navedeni brojčani podaci su dodatno analizirani i prezentirani u nižoj tablici.

Tablica *Udaljenja maloljetnih osoba iz obiteljskih domova u RH/2023*

|  |  |  |
| --- | --- | --- |
| Godina | **2022.** | **2023** |
| Broj udaljenja djece i maloljetnika |  | 337 | 368 (9,2%) |
| Djeca ( do 14 godina) | 54 | 73 |
| Maloljetnici ( 14 – 18 godina)  | 283 | 295 |
| Razlozi udaljenja |  |
| Avanturizam i skitnja | 203 | 211 |
| Problemi u školi | 10 | 16 |
| Obiteljski problemi | 68 | 65 |
| Ostalo ( ljubavni problemi i sl.)  | 56 | 76 |
| Spol |  |
| M | 121 | 99 |
| Ž | 116 | 269 |
| Broj kaznenih djela počinjenih za vrijeme bijega | 2 x čl.139.KZ4x čl.228KZ1x čl.335 KZ 2x čl.229 KZ | 1xčl.139.KZ 5xčl.228.KZ 1xčl.314.KZ1xčl.235.KZ 1xčl.229.KZ |
| Broj kaznenih djela počinjenih na štetu maloljetnih osoba, a koja su utvrđena naknadnim radom policije po njihovom pronalasku | 8Xčl.158KZ 1Xčl.170KZ 2Xčl.177 KZ | 1xčl.153.KZ 3xčl.117.KZ 4xčl.177.KZ3xčl.158.KZ 3xčl.173.KZ1xčl.154.u svezi čl.34.KZ   |

**Stanje i kretanje bjegova djece i maloljetnika iz domskih ustanova u RH:**

Tijekom 2023. evidentirano je ukupno 2006 bjegova maloljetnih osoba iz damskih ustanova i to 203 djece i 1803 maloljetnika što je povećanje za 67,4 % u odnosu na 2022. kada je zabilježeno 1198 bjegova ( djece - 165 i maloljetnika - 1033). Navedeni brojčani podaci su prezentirani i dodatno analizirani u nižoj tablici.

Tablica Bjegovi djece i maloljetnika iz domskih ustanova

|  |  |  |
| --- | --- | --- |
| Godina | **2022.** | **2023.** |
| Broj bjegova djece i maloljetnika | 1198 | 2006 (67,4%) |
| Djeca | 165 | 203 |
| Maloljetnici | 1033 | 1803 |
| Razlozi bijega |  |
| Problemi adaptacije u ustanovi | 287 | 234 |
| Izbjegavanje odgojne mjere u ustanovi | 97 | 45 |
| Nije se vratio s dopusta u ustanovu | 263 | 308 |
| Sklonost skitnji | 41 |  |
| Avanturizam | 262 |  |
| Ostalo | 248  | 1419 |
| Spol |  |
| M | 685 | 1312 |
| Ž | 513 | 694 |
| Broj kaznenih djela počinjenih za vrijeme bijega | 1 ( 1 x čl. 191 KZ) | 3x čl.229. KZ 1x čl.117.2.KZ 1xčl.106.KZ1x čl.230.KZ 1x čl.191.KZ1x čl.243.KZ 1x čl.271.KZ |
| Broj kaznenih djela počinjenih na štetu maloljetnih osoba, a koja su utvrđena naknadnim radom policije po njihovom pronalasku | 22 (2Xčl.228 KZ, 2Xčl.177KZ, 2xčl.162KZ, 2Xčl.229 KZ, 1Xčl.178 KZ, 1X152 KZ,9Xčl.191,3Xčl.174 KZ) |  |

Iz gornjih tablica je vidljivo da je broj djece koja odlaze od kuće, manji nego onih koja odlaze iz odgojnih domova.

Zanimljivo je da je veći broj djevojaka koja se udaljavaju od kuće, nego muške djece, dok je upravo veći broj muške djece koja bježe iz odgojnih ustanova.

Najviše nestanaka maloljetnika je upravo u onim županijama gdje se ti domovi nalaze kao što su: Krapinsko-zagorska, Zagreb i zagrebačka županija, Primorsko-goranska županija, Splitsko-dalmatinska, Varaždinska i Osječko-baranjska županija.

**Još nešto o ovoj problematici**

Praćenjem bjegova i udaljenja uočeno je da se upravo u ljetnim mjesecima povećava broj mladih i maloljetnih osoba koje odlaze od kuće u pravcu mora sa svojim prijateljima. Neki odlaze zbog zabave, a neki zbog straha od roditelja zbog loših ocjena na kraju školske godine, dok se jedna skupina maloljetnika jednostavno ne vrati u dom za odgoj nakon slobodnog vikenda. Također je primijećeno da je veći broj recidivista, tj. maloljetnih osoba koje opetovano bježe i udaljavaju se te se u velikom broju to odnosi na štićenike u domovima i ustanovama.

**U Nacionalnoj evidenciji nestalih osoba („NENO“) trenutno je (na dan 23.5.2024.) objavljeno 25 profila nestale djece i maloljetnih osoba do 18 godina starosti** no ta statistika se mijenja iz dana u dan. To se čini kao veliki broj, ali evidencija je stara više od 50 godina i najstariji prijavak djeteta je iz 1966 godine.

**Ostala rizična ponašanja djeteta i maloljetne osobe koja mogu dovesti do nestanka:**

* navika stopiranja,
* odlazak na sastanak s nepoznatom osobom,
* druženje s osobama asocijalnog ponašanja,
* trudnoća,
* zapuštanje i zlostavljanje unutar obitelji,
* avanturizam - želja za samostalnošću,
* problemi u obitelji,
* mladenački bunt,
* neuspjeh u školi,
* nesretne ljubavi,
* razvod roditelja,
* neslaganje s odlukama škola, sudova i slično.

**Kako se može spriječiti nestanak djeteta?**

**Savjeti roditeljima:**

* neka vam dijete uvijek kaže gdje je i s kim ide,
* neka vam uvijek kaže koliko će se dugo zadržati te neka vas obavijesti o promjeni dogovorenog plana,
* upoznajte djetetove prijatelje i zamolite ga da vam da njihove brojeve telefona,
* neka vaše dijete zna vaš broj mobitela napamet,
* neka zna kome se može obratiti za pomoć ako ste mu nedostupni,
* naučite djecu da prepoznaju i izbjegavaju rizične situacije te kako da se ponašaju ukoliko se nađu u takvim situacijama,
* naučite dijete da se u policijsku postaju ili policijskom službeniku uvijek može obratiti za pomoć
* upozorite ga na opasnosti stopiranja i ulaženja u vozilo nepoznate osobe,
* upozorite ga da ne odlazi s nepoznatim osobama,
* razgovarajte s djetetom otvoreno i iskreno,
* slušajte svoje dijete kada vam govori o svojim brigama, osjećajima i problemima koji ga muče,
* ohrabrujte svoje dijete kako bi uspješno prolazilo kroz život,
* učite svoje dijete da bude odgovorno za svoje postupke,
* zaštite svoje dijete od osjećaja samoće i izoliranosti,
* ojačate svoje dijete kako bi se suprotstavilo fizičkom ili verbalnom zlostavljanju,
* učinite svoj dom mjestom povjerenja i podrške,
* održite svoja obećanja,
* pokažite ljubav i osjećaje svome djetetu,
* budite uzor svome djetetu.

**Što sve policija poduzima kod traganja za djecom**

Policija poduzima mjere traganja za nestalom djecom sukladno Zakonu o policijskim poslovima i ovlastima, što između ostaloga podrazumijeva da za nestalom djecom **raspisujemo objave u Informacijskom sustavu** čime podatak o nestanku djeteta postaje dostupan policiji u čitavoj državi.

Nakon pronalaska nestalog djeteta specijalizirani policijski službenik obavlja obavijesni razgovor s djetetom kako bi se utvrdili:

* motivi, razlozi i uzroci udaljenja djeteta
* gdje je dijete boravilo i kuda se kretalo
* s kim se družilo
* je li bilo žrtva kaznenog djela

**Nacionalna evidencija nestalih osoba – NENO**

„NENO“ je nastao u želji što boljeg razumijevanja problematike nestalih osoba u Republici Hrvatskoj. **Od samostalnosti Republike Hrvatske do danas nestalima se još uvijek vodi oko 2.800 osoba, a brojka pronađenih tijekom tih godina mnogo je veća.**

Pokretanjem „NENO“-a, Ministarstvo unutarnjih poslova RH, na određeni je način željelo dati svoj doprinos pronalasku svih nestalih osoba kao i nadu onima koji još uvijek čekaju svoje najmilije.

„NENO“ pojašnjava proceduru i složenost metodologije traganja za nestalim osobama te poziva obitelj nestale osobe, prijatelje i širu zajednicu da se, u suradnji s policijom, aktivno uključe u traganje za nestalom osobom jer su upravo oni važan izvor korisnih informacija o navikama i životnom stilu nestale osobe.

Nakon medijskog aktualiziranja slučajeva nestanaka pojavila se ideja da se svi profili nestalih osoba, bez izuzetaka, objedine na jednom mjestu kako bi svi građani mogli dojaviti korisne podatke o bilo kojoj nestaloj osobi. Za to ne trebaju odlaziti u policijsku postaju već to mogu učiniti on-line, a policija će svaki navod provjeriti.

Nestanci osoba, posebice maloljetnika i djeca, posljednjih su godina snažno medijski popraćeni, a uloga medija u bržem pronalasku nestalih osoba, uz policijske mjere traganja, od ključne je važnosti. Televizijska slika putuje nevjerojatnom brzinom, a podatak da je određena osoba nestala u sekundi je dostupna velikom broju ljudi.

**Medijski najeksponiraniji slučajevi nestanaka maloljetnih osoba**

**Mlt. Antonija Bilić** nestala je 7. lipnja 2011. godine, posljednji put viđena je na cesti Drniš-Split kako autostopira i ulazi u kamion. Od tada joj se gubi svaki trag. Nakon jednog od najsloženijih kriminalističkih istraživanju u novijoj povijesti hrvatske policije, a tijekom kojeg su poduzimane brojne mjere traganja utvrđeno je da se s nestankom Antonije Bilić povezuje, Dragan Paravinja, vozač kamiona.

Ostaci tijela pokojne Antonije Bilić pronađeni su 28.11.2012. godine u naselju Modruši u Općini Josipdol, gotovo godinu i pol dana nakon njenog nestanka, a za njeno ubojstvo optužen je i osuđen Dragan Paravinja.

**Mlt. Anđela Bešlić** nestala je 3. ožujka 2002. godine pri povratku s koncerta svojoj kući na području Sinja.

Pronađena je mjesec dana kasnije. Točnije, pronaĐeni su njezini posmrtni ostaci na lokalitetu Vidovo u prigradskom naselju Suhač, na udaljenosti od oko 600 metara zračne linije od obiteljske kuće Bešlićevih. Patološkim pregledom je utvrđeno da je Anđela Bešlić ubijena i da je prije toga bila seksualno zlostavljana.

Za počinjenje ovog kaznenog djela teretili su se Ivan Bulj i Pavle Bulj. Ivan Bulj osuđen je na 22 godine kazne zatvora, a Pavle Bulj je oslobođen optužbi.

**Uvođenje telefonske linije za nestalu djecu 116 000**

Telefonska linija 116 000 je broj pozivnog Centra za nestalu djecu (Hotline for missing children)

Otvaranjem linije 116000 (usluge s posebnom socijalnom osjetljivosti) Republika Hrvatska se pridružila kao 24. zemlja koja je uvela HOTLINE za nestalu djecu u okviru Europske Unije gdje je ovaj oblik pomoći roditeljima/rodbini i samom nestalom djetetu već dostupan.

Dana 26. travnja 2013. godine, Hrvatska agencija za poštu i elektroničke komunikacije (HAKOM) je primarnom dodjelom, dodijelila broj 116000 Terrakomu d.o.o., a pravo korištenja na razdoblje od 3 godine dodijeljeno je Centru za nestalu i zlostavljanu djecu iz Osijeka.

Osnovne usluge koje se pružaju putem 116000 europskog telefonskog broja za nestalu djecu su primanje prijave o nestanku djeteta, prosljeđivanje prijave policiji, pružanje podrške roditeljima/rodbini nestalog djeteta, kao i pružanje dodatne podrške policiji u istrazi. U obavljanju ovih usluga, nevladina organizacija Centar za nestalu i zlostavljanu djecu koja vodi 116000 telefon za nestalu djecu surađuje sa policijom i drugim organizacijama koje se bave nestalom djecom. Isto tako bitna je i međunarodna suradnja budući da nepostojanje nekadašnjih oblika granične kontrole između zemalja EU olakšava transport nestale djece sa teritorija jedne zemlje članice EU u drugu zemlju članicu.

Telefonska linija 116000 biti će dostupna svaki dan 24 sata dnevno. Na pozive upućene liniji 116 000 javljati će se djelatnici Centra za nestalu i zlostavljanu djecu koji su prošli određenu obuku za pružanje pomoći roditeljima nestale djece, te će primati informacije od građana u slučaju nestanka djeteta i uz njihovu suglasnost, prosljeđivati će ih policiji i drugim nadležnim institucijama.

Osim dodatne podrške policiji u istrazi nestanka djece, Centar za nestalu i zlostavljanu djecu će zahvaljujući dugogodišnjem iskustvu u pružanju pomoći djeci u kritičnim situacijama, te radu na prevenciji istih i izgrađenoj mreži kontakata sa relevantnim organizacijama u zemlji i inozemstvu, putem broja 116000 pružati usluge psihološke i druge adekvatne pomoći roditeljima nestale djece, odnosno upućivati ih u odgovarajuće institucije i pomoći im u komuniciranju i povezivanju s istima. U slučaju da se nestalo dijete nalazi na teritoriju strane države, ovaj oblik pomoći je od iznimne važnosti, odnosno omogućava nesmetano komuniciranje sa nadležnim organizacijama i institucijama u stranoj zemlji savladavajući time jezične prepreke koje bi mogle otežavati primanje informacija o nestanku djeteta. Također, pružanje usluga podrške i pomoći biti će omogućeno djeci i nakon pronalaska i povratka u obitelj radi pronalaženja i rješavanja problema ranijeg nestanka i prevencije budućih nestanaka, odnosno bjegova.

 **Svjetske statistike**

Svjetske statistike o udaljenosti mjesta pronalaska djeteta od mjesta na kojem je posljednji put viđeno prije nestanka govore nam da će djeca do 3 godine u 95 % slučajeva pronaći u krugu od 1,1 km, a što su djeca starija to će radijus biti veći i potragu treba sve više širiti. Tako se u dobi od 4-6 godina u 95% pronalaze u radijusu od 3,4 kilometra, djeca od 7 – 9 godina na udaljenosti od 5,2 kilometra dok se kod djece od 10 - 12 godina u 95% slučajeva radijus širi na 5,8 kilometara.